**DĖL ROKIŠKIO RAJONO SAVIVALDYBĖS SPRENDIMŲ PRIĖMIMO DĖL DERYBAS LAIMĖJUSIO KANDIDATO, ĮSIGYJANT NEKILNOJAMUOSIUS DAIKTUS TVARKOS APRAŠO PATVIRTINIMO**

2020 m. kovo 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo, patvirtinto Lietuvos Respublikos Vyriausybės 2017 m. gruodžio 13 d. nutarimu Nr. 1036 „Dėl Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo“, 67 ir 69 punktais, Rokiškio rajono savivaldybės tarybos 2019 m. balandžio 26 d. sprendimu Nr. TS-109, „Dėl Rokiškio rajono savivaldybės vardu sudaromų sutarčių pasirašymo tvarkos aprašo patvirtinimo“, Rokiškio rajono savivaldybės taryba nusprendžia:

1. Patvirtinti Rokiškio rajono savivaldybės sprendimų priėmimo dėl derybas laimėjusio kandidato, įsigyjant nekilnojamuosius daiktus tvarkos aprašą (pridedama).

2. Sprendimą skelbti teisės aktų registre ir savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka, Regionų apygardos administracinio teismo Panevėžio rūmams (Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Violeta Bieliūnaitė-Vanagienė

PATVIRTINTA

Rokiškio rajono savivaldybės tarybos

2020 m. kovo 27 d. sprendimu Nr. TS-

**ROKIŠKIO RAJONO SAVIVALDYBĖS SPRENDIMŲ PRIĖMIMO DĖL DERYBAS LAIMĖJUSIO KANDIDATO, ĮSIGYJANT NEKILNOJAMUOSIUS DAIKTUS TVARKOS APRAŠAS**

**I. BENDROSIOS NUOSTATOS**

1. Rokiškio rajono savivaldybės sprendimų priėmimo dėl derybas laimėjusio kandidato, įsigyjant nekilnojamuosius daiktus tvarkos aprašas (toliau – aprašas) reglamentuoja Rokiškio rajono savivaldybės (toliau – rajono savivaldybė) sprendimų priėmimo tvarką, dėl derybas laimėjusio kandidato, perkant ar išsinuomojant pastatus ar kitus nekilnojamuosius daiktus Rokiškio rajono savivaldybės vardu.
2. Šiame tvarkos apraše naudojamos sąvokos apibrėžtos Lietuvos Respublikos valstybės ir savivaldybių turto valdymo, naudojimo ir disponavimo juo įstatyme ir Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos apraše, patvirtintame Lietuvos Respublikos Vyriausybės 2017 m. gruodžio 13 d. nutarimu Nr. 1036 „Dėl žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo“ (toliau – Nutarimas).
3. Savivaldybės vardu perkant nekilnojamųjų daiktų nuomą, šiuo aprašu vadovaujamasi *mutatis mutandis.*

**II. SPRENDIMŲ PRIĖMIMAS**

1. Perkant nekilnojamuosius daiktus rajono savivaldybės vardu, rajono savivaldybės vykdomosios institucijos sudaryta pirkimo komisija, atlikusi Nutarime nustatytas procedūras, pateikia protokolu įformintą sprendimą dėl nekilnojamojo daikto pirkimo savivaldybės nuosavybėn, rajono savivaldybės administracijos direktoriui.
2. Rajono savivaldybės administracijos direktorius, atsižvelgdamas į pirkimo komisijos protokolą, įvertina pateiktą informaciją dėl nekilnojamojo daikto (kainą, adresą, technines charakteristikas ir pan.) ir priima sprendimą dėl derybas laimėjusio kandidato pateikto pasiūlymo įsigyti arba neįsigyti nekilnojamąjį daiktą savivaldybės nuosavybėn, kai nekilnojamieji daiktai yra perkami ne didesne, nei rinkos kaina, nustatyta atlikus pasiūlyto nekilnojamojo daikto individualų turto vertinimą Lietuvos Respublikos turto ir verslo vertinimo pagrindų įstatymo nustatyta tvarka ir yra tenkinama viena iš šių arba abi sąlygos:

5.1. pirkti nekilnojamuosius daiktus rajono savivaldybės vardu buvo pritarta rajono savivaldybės tarybos sprendimu arba turto įsigijimas yra numatytas savivaldybės strateginio planavimo dokumentuose;

5.2. nekilnojamojo daikto pirkimo atveju pirkimo sutarties vertė yra ne didesnė kaip 10 (dešimt) tūkstančių eurų, nekilnojamojo daikto nuomos atveju pirkimo sutarties suma yra ne didesnė kaip 1 (vienas) tūkstantis eurų;

1. Kai yra netenkinamos šio tvarkos aprašo 5 punkte nustatytos sąlygos, Rajono savivaldybės administracijos direktorius, atsižvelgdamas į pirkimo komisijos protokolą teikia savivaldybės tarybai sprendimo, dėl derybas laimėjusio kandidato pasiūlyto pirkti nekilnojamojo daikto įsigijimo savivaldybės nuosavybėn, projektą.

7. Rajono savivaldybės taryba, įvertinusi pateiktą informaciją dėl nekilnojamojo daikto (kainą,

adresą, technines charakteristikas ir pan.), priima sprendimą dėl derybas laimėjusio kandidato pateikto pasiūlymo įsigyti arba neįsigyti nekilnojamąjį daiktą savivaldybės nuosavybėn.

**III. SUTARČIŲ SUDARYMAS**

1. Šiame apraše nustatyta tvarka priėmus sprendimą dėl derybas laimėjusio kandidato ir nusprendus įsigyti konkretų nekilnojamąjį daiktą savivaldybės nuosavybėn, nekilnojamojo daikto notarinės formos pirkimo-pardavimo sutartį savivaldybės vardu su derybas laimėjusiu kandidatu pasirašo rajono savivaldybės administracijos direktorius, o jo dėl ligos, komandiruotės, atostogų ar kitų objektyvių priežasčių nesant, rajono savivaldybės administracijos direktoriaus pavaduotojas.
2. Su derybas dėl nekilnojamojo daikto pirkimo laimėjusiu kandidatu sudaroma Sutartis

derybose sutartomis sąlygomis.

1. Notarinės sutarties sudarymo išlaidos apmokamos pirkimo sutartyje nustatyta tvarka.
2. Sutartis sudaroma Lietuvos Respublikos civilinio kodekso, Lietuvos Respublikos žemės įstatymo ir kitų sutarčių sudarymą reglamentuojančių teisės aktų nustatyta tvarka.
3. Sutartis laikoma sudaryta, kai ji pasirašyta abiejų sandorio šalių, patvirtinta notaro.
4. Sutartis privalo būti įregistruota Nekilnojamojo turto registre.
5. Pasirašytos sutartys dėl nekilnojamojo daikto įsigijimo savivaldybės nuosavybėn registruojamos Rokiškio rajono savivaldybės administracijos dokumentų valdymo sistemoje ir perduodamos saugoti teisės aktų nustatyta tvarka.

**III. BAIGIAMOSIOS NUOSTATOS**

1. Šis aprašas gali būti keičiamas, papildomas ir pripažįstamas netekusiu galios Rokiškio rajono savivaldybės tarybos sprendimu.

**\_\_\_\_\_\_\_\_\_\_\_\_\_\_\_\_\_**

Rokiškio rajono savivaldybės tarybai

**SPRENDIMO PROJEKTO „DĖL ROKIŠKIO RAJONO SAVIVALDYBĖS SPRENDIMŲ PRIĖMIMO DĖL DERYBAS LAIMĖJUSIO KANDIDATO, ĮSIGYJANT NEKILNOJAMUOSIUS DAIKTUS TVARKOS APRAŠO PATVIRTINIMO“ AIŠKINAMASIS RAŠTAS**

2020-03-10

Rokiškis

**Parengto sprendimo projekto tikslai ir uždaviniai.**

Sprendimo projekto tikslas patvirtinti Rokiškio rajono savivaldybės sprendimų priėmimo dėl derybas laimėjusio kandidato, įsigyjant nekilnojamuosius daiktus savivaldybės nuosavybėn, tvarkos aprašą.

**Šiuo metu esantis teisinis reglamentavimas.**

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 26 punktu, ir Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo, patvirtinto Lietuvos Respublikos Vyriausybės 2017 m. gruodžio 13 d. nutarimu Nr. 1036 „Dėl Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo“ 67 ir 69 punktais.

**Sprendimo projekto esmė.**

Iki šiol Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo nuostatos nurodė, kad visus sprendimus dėl nekilnojamųjų daiktų įsigijimo priima savivaldybės taryba. 2019 m. gruodžio 11 d. Vyriausybės nutarimu Nr. 1265 buvo pakeistos minėtos aprašo nuostatos ir nustatyta, kad „perkant nekilnojamąjį daiktą savivaldybės vardu sprendimas dėl derybas laimėjusio kandidato priimamas savivaldybės tarybos nustatyta tvarka laikantis šio Aprašo 54 punkte nustatytų terminų“, o šio aprašo 69 punkte nustatyta, kad „nekilnojamojo daikto pirkimo savivaldybės vardu atveju perkančioji organizacija pirkimo sutartį sudaro savivaldybės tarybos nustatyta tvarka“.

Šio projekto tikslas – patvirtinti Rokiškio rajono savivaldybės sprendimų priėmimo dėl derybas laimėjusio kandidato, įsigyjant ar išsinuomojant pastatus ar kitus nekilnojamuosius daiktus tvarkos aprašą.

Apraše numatyta, kad sprendimo teisė suteikiama administracijos direktoriui, kai nekilnojamieji daiktai yra išsinuomojami ar perkami ne didesne, nei rinkos kaina, nustatyta atlikus pasiūlyto nekilnojamojo daikto individualų turto vertinimą Lietuvos Respublikos turto ir verslo vertinimo pagrindų įstatymo nustatyta tvarka ir yra tenkinama viena iš šių sąlygų:

1. Pirkti ar išsinuomoti nekilnojamuosius daiktus rajono savivaldybės vardu buvo pritarta rajono savivaldybės tarybos sprendimu arba turto įsigijimas ar nuoma yra numatyti savivaldybės strateginio planavimo dokumentuose;

2. Nekilnojamojo turto pirkimo atveju pirkimo sutarties vertė yra ne didesnė kaip 10 (dešimt) tūkstančių eurų, o nekilnojamojo turto nuomos atveju pirkimo sutarties suma yra ne didesnė kaip 1 (vienas) tūkstantis eurų.

Kitais atvejais numatyta, kad sprendimus dėl derybas laimėjusio kandidato, įsigyjant ar išsinuomojant nekilnojamuosius daiktus priims rajono taryba.

Taip pat šiuo tvarkos aprašu pavedama savivaldybės vardu įsigyjamo turto notarinės formos pirkimo-pardavimo sutartis pasirašyti savivaldybės administracijos direktoriui, o jo nesant – direktoriaus pavaduotojui.

**Galimos pasekmės, priėmus siūlomą tarybos sprendimo projektą:**

**teigiamos** – bus įgyvendinti teisės aktų reikalavimai;

**neigiamos** – nebus.

**nauda Rokiškio rajono gyventojams.**

Tiesioginės naudos nėra.

**Finansavimo šaltiniai ir lėšų poreikis**

Sprendimui įgyvendinti savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėja Violeta Bieliūnaitė-Vanagienė